Wenza umehluko kwabahlwempu | News24Wenza umehluko kwabahlwempuISITHOMBE: SITHUNYELWE Amalungu eKhayalethu Care Centre kanye nabantwana abalekelelwa yile enhlangano.OWELISISA waKwaNgcolosi ngase-Hillcrest, uMnuz Sbonelo Ngema uthi iphupho lakhe lokwenza umehluko ezinganeni ezihlwempu lifezeke ngesikhathi esungula inhlangano ebizwa ngokuthi yiKhayalethu Care Centre, okuyinhlangano elekelela abantwana abahlwempu nabangenabo abazali.UMnuz Ngema uthe leliphupho wabanalo kusukela esemncane emva kokudlula ezimweni ezinzima emndenini.Uthe: “Ngikhulele emndenini omkhulu lapho ubaba nomama babenezingane eziyi-9. Ubaba waye sebenza futhi kunguye osinakekelayo ekhaya nezingane zakithi kanye nomama ngoba waye ngasebenzi. Impilo yayimnandi kukuhle ekhaya, kodwa konke lokhu kwashintsha ngesikhathi ngineminyaka eyi-12 ubudala. Ubaba wathatha isinqumo esashintsha izimpilo zethu ngesikhathi eganwa ngunkosikazi wesibili. Anginankinga nomuntu onamakhosikazi amabili nathi sikhule kwenziwa futhi kuwusiko kweminye imindeni, kodwa umuntu kumele akwazi ukumelana nesimo sokondla imindeni emibili,”kusho yena.Uqhube wathi: “Ubaba wehluleka ukunakekela imindeni yombili okwenza kwabanzima impilo saqala sabahlwempu. Ngikhumbula ukuthi ngangiswela ngisho izinto ezibalulekile uma umuntu esakhula njenge zicathulo zesikole nejezi uma kuwubusika. Umoya wami wawuhlale uphukile. Ngangihlezi ngicabanga ngithatha ngihlanganisa ukuthi impilo ingavele ishintshe esithubeni unganakile. Konke lokhu okwakwenzeka kwasiphoqa ukuthi sishiye ikhaya siyohlala nogogo ngoba sasesifana nabantu abalahliwe ngoba umama wayengenawo amandla njengoba wayengasebenzi”Uthe emva kokuba ebona ubunzima ahlangabezane nabo empilweni, ube nephupho elikhule kuye ngaphakathi lokuthi ufuna ukushintsha izimpilo zabantwana abaxakekile.“Leli phupho lami lakhula kanye nami kuyo yonke leminyaka. Ngangihlezi ngithi angifuni abanye abantwana bezwe lokhu engakuzwa ngesikhathi ngikhula ngoba akukuhle futhi angikufiseli muntu.”Ngo-2006 leli phupho lafezeka ngesikhathi esungula inhlangano i-Khayalethu Care Centre eKwaNgcolosi.Uthe: “Ngesikhathi ngisungula le nhlangano ngabuka indlela umphakathi engihlala kuwo oxakeke ngayo njengoba iningi lezingane ziyizintandane, Ngabuka ukuthi ngingalwenza ushintsho ngokulekela abantwana.”Ikhayalethu Care Centre inama hhovisi lapho kufika khona abantu ababhalise ngaphansi kwalenhlangano bezolanda izidingo zabo kubalwa amaphasela okudla, umfaniswano wesikole (school uniforms), izimpahla zokugqoka nokunye.“Okwamanje asikabi nalo ikhaya lokuhlalisa abantwana kodwa bayafika emahhovisini ethu sibanike abakudingayo. Silekelela abantwana abangama 40 kuya ku-60 futhi iKhayalethu isanda kuvula inkulisa endaweni. Le nkulisa yakhiwe ngemali ephuma kumalungu ale nhlangano yingakho sicela umphakathi, osomabhizinisi, amabandla ahlukahlukene ukuba asixhase ngezidingo zenkulisa kubalwa konke okusebenza ngogesi njenge ketelo nokunye.”“Le nhlangano iphinde ibe ne-project yokuthuthukisa amakhono esibone ukuthi ingangenisa imali kumalungu omphakathi. Kule-project senza izitini zokwakha, siqashise ngama tende senze nama-camping projects. Onke lama-project alele ekutheni kukhona yini abantu abasixhasayo kuwona.“Le nhlangano ingakuthokozela uma ingathola uxhaso lokubiya indawo yayo noma uxhaso lezimpahla zokwakha (building material),” Kusho uMnuz Ngema.Uma kukhona umuntu ongathanda ukuxhasa iKhayalethu Care Centre engaxhumana noMnuz Sbonelo Ngema enombolweni ethi:082 486 5664 noma ethumele umyalezo ngekheli le email elithi: ekhayalethucares@gmail.com
